b"\n_START_ARTICLE_\nEkologi brez meja\n_START_PARAGRAPH_\nEkologi brez meja je slovenska nevladna organizacija, ki si prizadeva za izbolj\xc5\xa1anje stanja okolja s poudarkom na u\xc4\x8dinkoviti rabi virov in aktivnem dr\xc5\xbeavljanstvu. Dru\xc5\xa1tvo ima aktivno vlogo pri oblikovanju nacionalne strategije za prepre\xc4\x8devanje nezakonitega odlaganja odpadkov in se posve\xc4\x8da predvsem ozave\xc5\xa1\xc4\x8danju javnosti o zadevah, ki so povezane z zmanj\xc5\xa1evanjem obsega odpadkov in njihovim upravljanjem, lo\xc4\x8devanjem odpadkov, aktivnim dr\xc5\xbeavljanstvom in trajnostnimi na\xc4\x8dini \xc5\xbeivljenja._NEWLINE_Ekologi brez meja so nastali ob organizaciji dveh akcij O\xc4\x8distimo Slovenijo, ki veljata za najve\xc4\x8dja prostovoljska dogodka v zgodovini samostojne dr\xc5\xbeave. Povezali so 280.000 posameznikov, podjetja, razna dru\xc5\xa1tva, slovensko vojsko, policijo, komunalne slu\xc5\xbebe, ob\xc4\x8dine in celo predsednika dr\xc5\xbeave, ki je dru\xc5\xa1tvo odlikoval z bronastim redom za zasluge. V okviru akcije je nastal register divjih odlagali\xc5\xa1\xc4\x8d v Sloveniji._NEWLINE_Poleg velikih akcij pa se s projekti lotevajo odpadkov tudi tam, kjer nastajajo. Preko ozave\xc5\xa1\xc4\x8devalnih aktivnosti, kampanj in dogodkov s podro\xc4\x8dja zmanj\xc5\xa1evanja nastajanja odpadkov in spodbujanja ponovne rabe, preko uresni\xc4\x8devanja koncepta\xc2\xa0\xc2\xbbZero Waste\xc2\xab\xc2\xa0in spodbujanja kro\xc5\xbenega gospodarstva so od nastanka do danes izvedli ve\xc4\x8d projektov: Eko-koncept, Vklju\xc4\x8di.se, Prijavi storilca, Tekstilnica, Vre\xc4\x8dka na vre\xc4\x8dko, Zeleni okvir, Zdrave ritke, Volk sit - koza cela (za Slovenijo brez zavr\xc5\xbeene hrane), Zero Waste turizem, spletna trgovina Zelenci in druge._NEWLINE_Od leta 2014 delujejo s statusom nevladne organizacije s podro\xc4\x8dja okolja, ki deluje v javnem interesu. Glavni vir financiranja so nacionalni in mednarodni razpisi, v manj\xc5\xa1i meri pa donacije in sponzorstva. Sodelujejo v mednarodnih mre\xc5\xbeah Let's do it!, Zero Waste Europe, FUSIONS ter slovenskima zdru\xc5\xbeenjema Plan B za Slovenijo in Slovenska mre\xc5\xbea prostovoljskih organizacij."